VIDEO | „Te olete nii kuri!“ On üks rahvasaadik, keda peaminister enese sõnutsi kindlasti klouniks ei pea(248)
Kolmapäevane riigikogu infotund vahendas taas rahvale seiku, mis panevad mõned muhelema, ent teised kahe käega peast kinni haarama.
Helle-Moonika Helme (EKRE) kiitis peaministri huumorimeelt ning soovis talle edu kaugematel ja suurematel lavadel, näiteks Euroopas. Kaja Kallas (Reformierakond) tõdes Helmele vastates, et ta ei pea mitte ainult Euroopaga piirduma – valikuvariante olla tal veelgi.
Infotunnist selgub muu hulgas, et Martin Helmel (EKRE) on Skorpioni tähtkujust lähisugulasi, kes tema hinnangul kehva nalja teevad. Kiire otsing internetis näitab, et tema isa ja parteikaaslase Mart Helme sünnipäev on 31. oktoobril, mis langeb Skorpioni tähtkuju ajavahemikku.
Ühtlasi tuli sõnavahetusest peaministriga välja, et Martin Helmet Kaja Kallas klouniks ei pea, küll aga kurjaks inimeseks.
Riigikogu istungil torkas hiljem silma ka Kalle Grünthal, kes näeb seadusloomes pidevalt saatanat iga lõigu ees piilumas. Saalis spekuleeriti, kas tegemist võib olla äkki paragrahvi märgiga. Mida Grünthal täpsemalt silmas pidas, pole siiani selge.